Výročná správa
2012
Únia nevidiacich a slabozrakých Slovenska

Obsah
O užitočnej nevyhnutnosti
Pravidlá jasnej tlače
Únia nevidiacich a slabozrakých Slovenska
Najčastejšie očné ochorenia
Organizačná štruktúra
Kontakty
Odborné pracoviská
Komu pomáhame
Ako pomáhame
Naši členovia
Sme cestovatelia
Rok obhajoby podpory zamestnávania
V pozornosti médií
V pozornosti médií
Časopis nevidiacich pre vidiacich
Deň bielej palice
Biela pastelka „načala“ ďalšiu desaťročnicu
Zbierky na našu podporu
Umenie nevidí hranice
Projekty sú výzvou
Aktívne kraje
Aktívne kraje
Bariéry v živote zrakovo postihnutých
Výcviková škola pre vodiacich psov
Zaujímavosti roka 2012
Finančná správa
Ďakujeme
Autori (v abecednom poradí)

O užitočnej nevyhnutnosti
Písať tak, aby prijímateľ textu porozumel obsahu, je snom každého autora. Nástrojom na dosiahnutie tohto cieľa je zrozumiteľný text, zároveň však podaný v prístupnom formáte. Veď brilantný obsah, ktorý čitateľ nedokáže prečítať, je krásnou, no zbytočnou ozdobou. ÚNSS pred vás predstupuje so sumou dát, čísel, faktov, štatistík a prehľadov, ktoré hovoria o našej práci ohraničenej mantinelmi 1. januára a 31. decembra roku 2012. Prinášame vám ju dodržiavajúc zásady jasnej tlače. Pravidlá, ktoré sme v priebehu roka propagovali smerom k verejnosti a súčasne zaviedli do administratívnej praxe organizácie, umožňujú slabozrakým aktívne využívať zvyšky zraku. Užitočné sú pre širší okruh prijímateľov. Rovnako ako  architektonické prvky zabezpečujúce priestorovú orientáciu, ozvučenia dopravných prostriedkov či akustická signalizácia. Pod spoločným sloganom Pre nás nevyhnutné, pre vás užitočné sme sa im v rôznych oblastiach našej práce venovali po celý rok. 
Vedieť zhodnotiť dosiahnuté. Vidieť o pár rokov dopredu. Dva októbrové dni, počas ktorých pracovalo sedem desiatok delegátov zjazdu, priniesli hodnotiaci pohľad na obdobie rokov 2008 – 2012 a súčasne stanovenie cieľov na nasledujúce štyri roky. Tie rozmieňajú na drobné poslanie, ktoré sa za 23 rokov existencie organizácie nezmenilo. Je ním obhajoba práv a záujmov ľudí so zrakovým postihnutím a vytváranie podmienok na ich plnohodnotný a samostatný život.

Branislav Mamojka	Ivana Potočňáková	
predseda ÚNSS	riaditeľka ÚNSS	

Pravidlá jasnej tlače
V roku 2012 sme začali dôkladnejšie než kedykoľvek predtým klásť dôraz na dodržiavanie pravidiel jasnej tlače. Ide o metódy sprístupňovania tlačených textových informácií ľuďom so zrakovým postihnutím. Dodržiavanie zásad jasnej tlače je však prospešné aj pre širokú verejnosť, napríklad pre seniorov či ľudí, ktorí potrebujú v texte rýchlo nájsť potrebnú informáciu. 

Základné pravidlá jasnej tlače:
•	papier nesmie presvitať a lesknúť sa
•	kontrast medzi textom a podkladom by mal byť čo najvyšší
•	dôležité sú typ, váha a veľkosť písma
•	ideálne je zarovnanie textu doľava a dodržiavanie rovnakých medzier medzi slovami

Ukážka jasnej tlače a porovnanie s textom, ktorý nedodržiava zásady:

Únia nevidiacich a slabozrakých Slovenska
Únia nevidiacich a slabozrakých Slovenska je občianske združenie, ktorého členmi sú ľudia so zrakovým postihnutím, ich priaznivci, priatelia a rodičia nevidiacich a slabozrakých detí. 
Naším poslaním je: 
•	obhajoba záujmov ľudí so zrakovým postihnutím zameraná najmä na vytváranie rovnakých príležitostí, zabezpečenie rovnakého zaobchádzania a realizáciu pozitívnych opatrení na prekonávanie a kompenzáciu dôsledkov zrakového postihnutia
•	aktivizácia ľudí so zrakovým postihnutím a vytváranie podmienok na rozvoj vlastných zručností a rozširovanie znalostí potrebných na prekonávanie dôsledkov zrakového postihnutia, na rozvoj a uspokojovanie záujmov a potrieb a na prípravu na plnohodnotný a integrovaný život a prácu v spoločnosti
•	všestranné pôsobenie na verejnosť a informovanie o problémoch a schopnostiach ľudí so zrakovým postihnutím tak, aby boli vnímaní ako prirodzená súčasť spoločnosti
•	sociálne poradenstvo, sociálna prevencia, sociálna rehabilitácia a poskytovanie sociálnych a ďalších služieb

Najčastejšie očné ochorenia 
Jednými z najčastejších porúch a ochorení očí sú: 

Diabetická retinopatia				         Katarakta – šedý zákal
			          
Vekom podmienená degenerácia makuly		Šikmý astigmatizmus
			          
Odlúpenie sietnice						Glaukóm – zelený zákal
 			          
Pigmentová retinopatia					Hemianopsia

Organizačná štruktúra

Kontakty
Názov organizácie:	Únia nevidiacich a slabozrakých Slovenska
Sídlo organizácie:	Sekulská 1, 842 50  Bratislava
Identifikačné číslo (IČO):	00683876
Organizačná forma:	občianske združenie
Dátum založenia:	7. apríla 1990	
Zložka MV SR:	VVS/1-909/90-32-10

Ústredná rada ÚNSS:
predseda: Branislav Mamojka
prvý podpredseda: Milan Měchura
podpredsedovia: Renata Oláhová, Josef Zbranek
členovia: Milan Antal, Ervína Balašková, Imrich Bartalos, Ján Cesnek, Vladimír Cintula, Mária Danielová, Marek Hlina, Jozef Hlubovič, Jana Jakubejová, Ladislav Klešč, Jozef Kopaj, Nadežda Muščíková, Milan Sabovik, Milota Strončeková,Václav Trnka

Ústredná kontrolná komisia ÚNSS:
predseda: Mária Zubáková
členovia: Edita Križanová, Ľudmila Kubašová, Jana Pribulová, Vladimír Zán

Úrad ÚNSS:
riaditeľka: Ivana Potočňáková 
kontakt: Sekulská 1, 842 50  Bratislava
tel.: 02/69 20 34 20, 02/69 20 34 30
fax: 02/69 20 34 47
e-mail: unss@unss.sk                                                
 web: www.unss.sk
Odborné pracoviská
Krajské stredisko Banská Bystrica
Vedúca: Dagmar Filadelfiová
Internátna 10, 974 01  Banská Bystrica
tel./fax: 048/413 42 01, 
e-mail: unss.bystrica@unss.sk, www.bystrica.unss.sk
Krajské stredisko Bratislava
Vedúci: Marek Hlina
Sekulská 1, 842 50  Bratislava
tel.: 02/69 20 34 41, 02/69 20 34 42
e-mail: unss.bratislava@unss.sk, www.bratislava.unss.sk
Krajské stredisko Košice
Vedúca: Marcela Vitkovičová
Park obrancov mieru 1, 040 01  Košice
tel.: 055/632 47 15, fax: 055/632 07 72
e-mail: unss.kosice@unss.sk, www.kosice.unss.sk
Krajské stredisko Nitra
Vedúca: Petra Ajdariová
Nedbalova 540/17, 949 11  Nitra
tel: 037/741 81 15
e-mail: unss.nitra@unss.sk, www.nitra.unss.sk

Krajské stredisko Prešov
Vedúci: Jozef Hlubovič
Kollárova 11, 080 01  Prešov
tel./fax: 051/772 44 21
e-mail: unss.presov@unss.sk, www.presov.unss.sk
Krajské stredisko Trenčín
Vedúca: Mária Krafčíková
Námestie sv. Anny 9, 911 01  Trenčín
tel./fax: 032/652 33 13
e-mail: unss.trencin@unss.sk, www.trencin.unss.sk
Krajské stredisko Trnava
Vedúca: Viera Mrenová
Trhová 2, 917 01  Trnava
tel./fax: 033/551 27 06, 033/551 63 95
e-mail: unss.trnava@unss.sk, www.trnava.unss.sk
Krajské stredisko Žilina
Vedúca: Erika Kanátová
Karpatská 10, 010 08 Žilina
tel./fax: 041/565 23 69
e-mail: unss.zilina@unss.sk, www.zilina.unss.sk
Stredisko sociálnej rehabilitácie Martin
 Kontaktná osoba: Milota Strončeková
B. Bullu 13, 036 08 Martin
tel.: 043/428 19 09
e-mail: unss.martin@unss.sk

Komu pomáhame
Zrakové vnímanie je jedným z najvýznamnejších zdrojov informácií o svete okolo nás. Strata alebo poškodenie zraku spôsobujú v živote človeka mnoho zmien a problémov pri zvládaní každodenných situácií - pri samostatnom pohybe a orientácii, starostlivosti o seba a domácnosť, získavaní informácií, čítaní a písaní, v práci, škole či voľnočasových aktivitách. Dôsledky zrakového postihnutia môžu spôsobovať aj vážne psychické problémy. Ich intenzita a dĺžka trvania závisia od osobnosti človeka i prostredia a podmienok, v ktorých žije. Pri riešení  takejto závažnej situácie je dôležitá pomoc príbuzných, ale i odborná pomoc.  
V rámci kategorizácie zrakového postihnutia môže byť naším klientom:
•	nevidiaci – človek s úplnou stratou zrakového vnímania, ale tiež človek, ktorý je schopný vnímať maximálne svetlo, no nie je schopný lokalizovať jeho zdroj
•	prakticky nevidiaci – má zachované zvyšky zraku tak, že dokáže vnímať svetlo, obrysy, tvary predmetov, ale nedokáže využívať zrak ani s najlepšou možnou korekciou ako dominantný a jediný analyzátor pri práci, orientácii a získavaní informácií
•	slabozraký – aj napriek najlepšej možnej korekcii má problémy s vykonávaním zrakovej práce, ale disponuje užitočnými zvyškami zraku, ktoré sa dajú efektívne využiť
•	osoba s poruchami binokulárneho videnia – má narušenú funkčnú rovnováhu a fyziologickú spoluprácu pravého a ľavého oka
•	osoba s kombinovaným postihnutím – ide o kombináciu so zrakovým postihnutím

Našimi klientmi sa stávajú aj rodinní príslušníci človeka so zrakovým postihnutím a jeho sociálne prostredie – škola či zamestnávateľ.

Ako pomáhame
Poskytujeme široké spektrum sociálnych služieb ľuďom so zrakovým postihnutím, ich rodinám aj sociálnemu prostrediu, v ktorom žijú. Služby poskytujeme prostredníctvom siete krajských stredísk v každom krajskom meste na Slovensku. V roku 2012 sme sa snažili postupne implementovať štandardy kvality poskytovania sociálnych služieb v ÚNSS a venovali sme sa aj dôslednému plneniu systému vzdelávania zamestnancov  poskytujúcich sociálne služby. 
Sme presvedčení, že ľudia so zrakovým postihnutím majú právo na kvalitné sociálne služby, ktoré im umožnia vlastný rozvoj, budú im odpoveďou na ich potreby a tak prispejú k naplneniu ich života v rodine i v spoločnosti. 
Ministerstvo práce, sociálnych vecí a rodiny SR udelilo ÚNSS akreditáciu na tieto sociálne služby:
•	základné sociálne poradenstvo
•	špecializované sociálne poradenstvo
•	pomoc pri uplatňovaní práv a právom chránených záujmov
•	sociálna rehabilitácia
•	sprievodcovská a predčitateľská služba
•	požičiavanie pomôcok
Okrem toho vlastníme akreditáciu na vzdelávací program Kurz inštruktorov sociálnej rehabilitácie. Umožňuje nám udržiavať vysokú odbornosť zamestnancov, pretože je presne zacielený na potreby praxe v oblasti sociálnej rehabilitácie ľudí so zrakovým postihnutím. Obsahuje štyri moduly: 
•	kurz priestorovej orientácie a samostatného pohybu
•	kurz sebaobsluhy
•	kurz čítania a písania Braillovho písma
•	kurz zrakovej terapie 

Špecializované sociálne poradenstvo a sociálna rehabilitácia
Sociálne služby poskytujeme všetkým klientom bezplatne, prevažne individuálnou formou ambulantne na našich pracoviskách alebo terénnou prácou v domácom prostredí klienta. Skupinové formy využívame pri vyrovnávaní sa s postihnutím, pri motivácii pre ďalšiu aktivitu a pri zvládaní sociálno-komunikačných zručností. 
Postup v prípade záujmu o sociálne služby
Medzi hlavné výhody našich služieb patrí ich dostupnosť a nízka administratívna náročnosť pre klientov. V prípade záujmu o sociálnu službu stačí, ak o ňu klient požiada osobne, písomne či telefonicky. Jeho požiadavka je vyriešená buď priamo, alebo si s pracovníkom konkrétneho krajského strediska dohodne stretnutie. Jedinou podmienkou poskytovania sociálnych služieb je diagnostikované zrakové postihnutie. 
Nie je potrebné, aby človek so zrakovým postihnutím vypĺňal žiadosť alebo iné tlačivo. Na osobnom stretnutí odborný pracovník krajského strediska vystaví klientovi evidenčný list, zabezpečujúci ochranu osobných údajov, čím je zároveň zaradený do systému poskytovania sociálnych služieb. V evidenčnom liste je zaznamenaný celý postup práce s ním, rehabilitačný plán a všetky stretnutia v časovom slede.  
Množstvo, rozsah, druh aj dĺžku poskytovania sociálnych služieb si človek so zrakovým postihnutím stanovuje po dohode s odborným pracovníkom krajského strediska. Keďže zrakové postihnutie má dlhodobý charakter, po vyriešení požiadavky klienta ho z evidencie nevyraďujeme, ale vedieme ho v nej dlhodobo. Kedykoľvek by sa zmenila jeho situácia, vyskytli by sa nové potreby či problémy, môže nás znovu osloviť.       
V rámci špecializovaného sociálneho poradenstva, ktoré poskytujeme nielen klientom so zrakovým postihnutím, ale aj ich užšiemu či širšiemu sociálnemu prostrediu, pomáhame:
•	pri vyrovnávaní sa s postihnutím
•	pri zorientovaní sa v sociálnej legislatíve
•	pri výbere kompenzačných a optických pomôcok
•	v otázkach týkajúcich sa vzdelávania
•	pri uplatnení sa na trhu práce
Prostredníctvom sociálnej rehabilitácie pomáhame získať a rozvíjať vedomosti a zručnosti na zvyšovanie nezávislosti klienta:
•	nácvik priestorovej orientácie a samostatného pohybu - chôdza s bielou palicou, so sprievodcom, s využitím zvyškov zraku
•	nácvik sebaobslužných činností - varenie, upratovanie, osobná hygiena
•	nácvik práce s kompenzačnými a optickými pomôckami
•	nácvik komunikačných zručností - sociálno-komunikačné zručnosti, výučba Braillovho písma a klávesnicových zručností
•	nácvik práce s technicky náročnými pomôckami - nácvik práce na špeciálne upravenom počítači

Štatistika poskytnutých sociálnych služieb v rokoch 2011 a 2012
Ukazovateľ/ rok	2011	2012	
	Klienti	Úkony	Hodiny	Klienti	Úkony	Hodiny	
Špecializované sociálne poradenstvo	2 601	11 439	12 496	2 877	13 827	13 296	
Sociálna rehabilitácia	790	3 586	8 776,5	971	3 640	7 972	
Sprievodcovstvo a predčítanie	220	3 420	13 075,5	295	2 396	8 925	
Spolu	2 769	18 445	34 348	3 047	19 863	30 193	

*celkový počet klientov za jednotlivé roky nie je uvedený kumulatívne za jednotlivé oblasti služieb, ale je absolútnym vyjadrením počtu klientov, s ktorými sa počas roka pracovalo; niektorí klienti poberali viacero typov služieb
Odborné služby poskytovalo spolu 40 sociálnych pracovníkov a inštruktorov sociálnej rehabilitácie spĺňajúcich kvalifikačné a odborné predpoklady na vykonávanie sociálnych služieb.

Naši členovia
Základnými organizačnými jednotkami ÚNSS, v ktorých sú naši členovia organizovaní, sú základné organizácie (ZO). Na celom území Slovenska pôsobí 68 ZO, ku koncu roka 2012 v nich bolo evidovaných 4 595 členov.
Aktivity ZO na úrovni krajov koordinuje 8 krajských rád, v ktorých má každá ZO minimálne jedného zástupcu. Krajské rady ÚNSS sú volené na krajských zhromaždeniach, ktoré sa konajú každé 2 roky. Na celoštátnej úrovni riadi činnosť Ústredná rada ÚNSS, v ktorej je každá krajská rada zastúpená svojím predsedom. Ďalší členovia Ústrednej rady ÚNSS sú volení zjazdom, ktorý sa koná raz za 4 roky.
7. zjazd ÚNSS 
Rok 2012 bol rokom, kedy sa uskutočnil 7. zjazd ÚNSS. Konal sa  26. a 27. októbra v Bratislave. Zjazdu predchádzalo 8 krajských zhromaždení, na ktorých si členovia delegovaní zo ZO volili nielen nové krajské rady, ale aj delegátov 7. zjazdu. Na ňom delegáti schválili Správu o činnosti ÚNSS za roky 2008 - 2012, Správu o činnosti Ústrednej kontrolnej komisie, Zmeny a doplnenie Stanov ÚNSS a Stratégiu rozvoja ÚNSS na roky 2012 – 2016. 
Dôveru delegátov si získal Branislav Mamojka, ktorý je aj na nasledujúce štyri roky zvoleným predsedom ÚNSS. Zjazd sa ďalej uzniesol, že ÚNSS bude pokračovať v obhajobe záujmov ľudí so zrakovým postihnutím a podieľať sa na zavádzaní Dohovoru OSN o právach osôb so zdravotným postihnutím do praxe. 
Ďalej sa bude snažiť zvýšiť atraktivitu organizácie pre nových členov a tiež rozvíjať aktivity na podporu zamestnávania ľudí so zrakovým postihnutím. Delegáti uložili ÚNSS podporovať využívanie Braillovho písma, presadzovať vytvorenie autority zodpovednej za jeho kodifikáciu a rozširovať možnosti jeho výučby najmä pre tých, ktorí stratili zrak v dospelosti. 
Aj v ďalšom období budeme presadzovať prevenciu a odstraňovanie architektonických a dopravných bariér a vynakladať sily na zvyšovanie ekonomickej nezávislosti našej organizácie. Na záver prijali účastníci zjazdu vyhlásenie k pripravovanej novele zákona o službách zamestnanosti, v ktorom vyjadrili nesúhlas s viacerými návrhmi. Ich zavedenie do praxe môže znamenať stratu zamestnania pre mnoho ľudí so zrakovým postihnutím. Vyhlásenie bolo adresované predsedovi vlády Róbertovi Ficovi, predsedovi Národnej rady SR Pavlovi Paškovi a ministrovi práce, sociálnych vecí a rodiny Jánovi Richterovi.

Z činnosti nižších organizačných zložiek
562 podujatí pre vyše 11 000 účastníkov je štatistická bilancia činnosti spolkovej zložky ÚNSS, ktorá je realizovaná výhradne formou dobrovoľníckej práce. 
Jej obsahom sú:
•	obhajoba záujmov nevidiacich a slabozrakých
•	aktivizácia, vzdelávanie členov a  rozvoj ich špecifických zručností
•	monitoring spokojnosti členov so sociálnymi službami
•	prezentačné akcie pre verejnosť
•	klubová činnosť a zážitkové aktivity
Tí, ktorí sa združujú s cieľom realizovať svoje špecifické záujmy, pričom zdravotný hendikep obmedzuje využitie celého osobnostného fyzického potenciálu, sú viac ako ostatní závislí na pomoci okolia, v našom prípade najmä samosprávy, darcov a priateľov. Tam, kde sa darí túto podporu získať, sú aj výsledky našej práce výraznejšie. Spomedzi úspešných akcií vyberáme niekoľko príkladov: 
•	Sebaobhajoba 4 – tréning sebaobhajoby pre pokročilých – KR ÚNSS Banská Bystrica
•	Sme medzi vami – prezentácia života ľudí so zrakovým postihnutím pre verejnosť v Žarnovici, ZO ÚNSS Žiar nad Hronom
•	benefičný koncert  hudobného zoskupenia LA GIOIA v Lučenci, ZO ÚNSS Lučenec
•	Poraď si sám - rozvoj sociálnych a komunikačných zručností, ZO ÚNSS Zvolen
•	Športový deň pre členov a zamestnancov – deň plný vážnych i nevážnych pohybových aktivít, na ktorom sa stretli zamestnanci ÚNSS s členmi z Nitrianskeho a Bratislavského kraja, Komunitné centrum Nitra
•	Urob si pohľadnicu – nevidiace a slabozraké členky krúžku ručných prác Radka pri ZO ÚNSS Nitra učili deti zo školy Kniežaťa Pribinu v Nitre vyrobiť si vianočné pohľadnice, Krajská knižnica K. Kmeťka v Nitre
•	Krajská prehliadka amatérskej hudobnej a literárnej tvorby nevidiacich a slabozrakých Sečovce 2012 
•	výlet do Červeného Kláštora a splavovanie Dunajca, ZO ÚNSS Ružomberok
•	víkendový kurz sebaobsluhy,  ZO ÚNSS Trstená
•	Súťaž v čítaní a písaní Braillovho písma, ZO ÚNSS Čadca
•	kurz drôtovania a  pečenia oblátok, ZO ÚNSS Martin
•	ZO ÚNSS Svidník oslávila 10 rokov spolupráce s organizáciou poľského zväzu nevidiacich v Krosne a Strzyžowe

Sme cestovatelia
Rok 2012 ponúkol viacero možností, ako zabojovať so stereotypom, naučiť sa niečo nové, posunúť sa vpred, spoznať nové miesta a ľudí. 

Celoslovenské sústredenie učiteľov hudby so zrakovým postihnutím 
Opäť sa nám podarilo zorganizovať sústredenie nevidiacich a slabozrakých učiteľov hudby. Ide o špecifickú znevýhodnenú skupinu na trhu práce. Pre výkon ich zamestnania často nie sú k dispozícii notové zápisy vo vhodných formátoch, chýbajú dostatočne spracované metodiky a učitelia hudby so zrakovým postihnutím sú vo veľkej miere odkázaní na vlastnú šikovnosť a vynaliezavosť pri vykonávaní svojho zamestnania. Cieľom stretnutia bolo poskytnúť im možnosť na výmenu skúseností, na získanie nových zručností a vedomostí, ale aj na zoznámenie sa s novou legislatívou, ktorá upravuje výkon ich povolania. Stretnutie sa konalo 5. - 8. júla v Liptovskom Jáne a zúčastnilo sa na ňom 9 učiteľov hudby so zrakovým postihnutím so sprievodcami.
Sústredenie čakateľov a držiteľov vodiacich psov
Každoročné sústredenie sa už štvrtým rokom konalo v Liptovskom Jáne. Tento rok sa na ňom zúčastnilo 26 ľudí a 18 psov. Účel stretnutia sa nezmenil - práca nevidiacich a slabozrakých ľudí s vodiacim psom pod vedením odborníkov z Výcvikovej školy pre vodiacich psov. Účastníci sústredenia mali tiež možnosť v malom si vyskúšať projekt Nevidím, ale na Slovensku sa nestratím, ktorý sme realizovali v apríli. Okrem práce v teréne bola pripravená pre účastníkov prednáška o zdraví a výžive psov, ktorú zabezpečil jeden z partnerov, spoločnosť Royal Canin.

Rekondičný vianočný pobyt pre osamelých ľudí so zrakovým postihnutím
21. – 26. decembra sme realizovali tradičný a mimoriadne obľúbený Rekondičný vianočný pobyt pre osamelých ľudí so zrakovým postihnutím. Jeho účelom je poskytnúť nevidiacim a slabozrakým možnosť v príjemnej atmosfére a prostredí prežiť Vianoce. Vždy sú pre nich pripravené zaujímavé aktivity a typické vianočné pokrmy, zvyky a malé pozornosti, ktoré aspoň na chvíľu pomôžu zabudnúť na ťažkosti každodenného života. V roku 2012 malo možnosť zúčastniť sa na ňom 38 osamelých ľudí so zrakovým postihnutím. Organizačne a personálne ho zabezpečilizamestnanci Krajského strediska v Žiline.

Reset – pobyt pre používateľov informačných technológií 
Aj v roku 2012 sa nám podarilo uskutočniť obľúbený pobyt pre nevidiacich a slabozrakých, ktorí aktívne využívajú informačné technológie a majú záujem sa v ich používaní zdokonaľovať. Ťažiskom pobytu boli počítačové workshopy, na ktorých si účastníci mohli pod vedením skúsených lektorov vyskúšať prácu s novými informačnými technológiami, získať nové poznatky a skúsenosti, ktoré budú môcť využiť pri svojej práci alebo štúdiu. Na 18-tich workshopoch sa účastníci zaoberali napríklad prácou so zvukom, prístupnosťou mobilných operačných systémov či fungovaním internetu. Bol pripravený aj voľnočasový program, ktorý zahŕňal vychádzky do okolitej prírody, návštevu skanzenu v Starej Ľubovni, ktorý je čiastočne sprístupnený pre zrakovo postihnutých, hry, debatné krúžky a premietanie komentovaných filmov. Pobyt sa uskutočnil 23. - 29. augusta a zúčastnilo sa na ňom 27 zrakovo postihnutých používateľov informačných technológií a ich sprievodcovia. 
Realizáciu pobytov finančne podporilo Ministerstvo práce, sociálnych vecí a rodiny SR.

Celoslovenský detský letný integračný tábor Cestovatelia v čase
Na prelome júla a augusta sa konal letný integračný tábor pre deti so zrakovým postihnutím aj bez neho. Hlavným zámerom bola podpora komunikácie a vzájomnej interakcie medzi intaktnými deťmi a deťmi so zrakovým postihnutím prostredníctvom spoločnej účasti na rôznych integračných aktivitách. Výhodou pobytu bolo vytvorenie prirodzeného inkluzívneho prostredia pre spontánne začleňovanie sa nevidiacich a slabozrakých detí do aktivít a činností svojich rovesníkov bez zrakového postihnutia. Na tábore sa zúčastnilo 26 detí, z toho 16 nevidiacich a slabozrakých detí, 10 detí bez zrakového postihnutia. Organizáciu podujatia finančne podporila Nadácia Slovenskej sporiteľne. 

Medzinárodný pobyt pre mládež so zrakovým postihnutím Gaudeamusigitur, iuvenes dum sumus
ÚNSS bola v roku 2012 partnerom pri realizácii medzinárodnej mládežníckej výmeny, ktorej hlavným organizátorom bol Zväz nevidiacich Chorvátska. Pobyt sa konal v chorvátskej Premanture a jeho cieľom bolo umožniť mladým ľuďom so zrakovým postihnutím v bezpečných podmienkach získavať informácie o kultúrnych špecifikách hostiteľskej krajiny. Účastníci si na každodenných workshopoch vymieňali skúsenosti pri prekonávaní prekážok spojených so zrakovým postihnutím v ich domácich krajinách. Pobyt splnil  aj rekondično-rehabilitačnú úlohu, pretože podstatnú časť aktivít tvorili športové, pohybové a spoločenské aktivity. Na podujatí sa zúčastnilo 15 mladých ľudí so zrakovým postihnutím. Uskutočnil sa 13. – 23. augusta a bol finančne podporený Európskou komisiou prostredníctvom programu Európa v akcii. 

Rekreácia Bojnice
Jedným z  benefitov, ktorým sa snažíme zvýšiť kvalitu života svojich členov, je aj letná rodinná rekreácia. Od roku 2000 ju organizujeme v kúpeľnom meste Bojnice.  Počas júla a augusta sa tu v piatich 7-dňových turnusoch vystriedalo 78 rekreantov. Pôvodný zámer bola príprava len 3 turnusov, vysoký záujem však tento počet prevýšil, pričom sme 22 záujemcom nemohli vyhovieť.

Rok obhajoby podpory zamestnávania
Legislatívnu činnosť v roku 2012 ovplyvnili parlamentné voľby, dôsledkom ktorých bolo prerušenie legislatívnej činnosti štátnych orgánov a pomerne nízky počet predkladaných návrhov zákonov.
Uplynulý rok po legislatívnej stránke sa začal i končil rovnako – návrhmi Ministerstva práce, sociálnych vecí a rodiny SR na rozsiahle zmeny v zákone o službách zamestnanosti, ktorých dôsledkom by bolo, okrem iného, obmedzenie podpory zamestnávania ľudí so zdravotným postihnutím v chránených dielňach a na chránených pracoviskách. V oboch prípadoch po vypracovaní podrobných pripomienok a po náročných osobných rokovaniach s vrcholnými predstaviteľmi ministerstva prišlo k podstatným zmenám v predkladaných návrhoch, ktorými sa podarilo zmierniť nepriaznivý dopad na zamestnávanie ľudí so zdravotným postihnutím. Zatiaľ čo návrh zákona z januára 2012 nakoniec nebol predložený ani na rokovanie vlády SR, návrh zákona z októbra 2012 bude na začiatku roku 2013 prerokovávať Národná rada SR.
Definitívna podoba začiatkom roka
Pri rokovaniach na MPSVaR SR sa podarilo obhájiť súčasnú výšku príspevku na úhradu prevádzkových nákladov chránenej dielne a chráneného pracoviska vrátane jeho obligatórnosti a obligatórnosť príspevku na pracovného asistenta, nepodarilo sa nám zamedziť radikálne zníženie príspevku na pracovného asistenta a príspevku na zriadenie chránenej dielne a jeho zmenu z príspevku obligatórneho na príspevok fakultatívny. Až na začiatku roka 2013 sa ukáže, aká bude definitívna podoba zákona po jeho schválení. 
Rast dôchodkov
Viacročné úsilie o zachovanie mechanizmu valorizácie dôchodkov sa skončilo v roku 2012 presadením postupných zmien valorizačného mechanizmu, a to napriek našim argumentom o nepriaznivom dopade takýchto zmien na sociálnu situáciu prevažnej väčšiny dôchodcov a postupnému prepadu ich životnej úrovne oproti životnej úrovni zárobkovo činných osôb. V prechodnom období sa budú dôchodky valorizovať o pevnú sumu stanovenú určeným percentom z priemernej výšky príslušného druhu dôchodku. Percento valorizácie bude závisieť od priemerného medziročného rastu spotrebiteľských cien a medziročného rastu priemernej mesačnej mzdy s tým, že postupne bude každým rokom klesať o 10 % váha medziročného rastu priemernej mesačnej mzdy a zodpovedajúco tomu bude narastať váha priemerného medziročného rastu spotrebiteľských cien. Od roku 2018 bude rast dôchodkov závisieť výlučne od priemerného medziročného rastu spotrebiteľských cien za domácnosti dôchodcov a od aktuálnej výšky poberaného dôchodku. Tieto zmeny znamenajú, že invalidné dôchodky do roku 2018 budú rásť o menšiu sumu ako dôchodky starobné a v prípade výraznejšieho rastu priemernej mzdy oproti rastu inflácie bude výrazne klesať životná úroveň poberateľov dôchodkov oproti životnej úrovni zárobkovo činných osôb.
Vysokoškoláci s postihnutím
Vďaka poslaneckej iniciatíve s podporou Ministerstva školstva, vedy, výskumu a športu SR bolo výrazne zmenené ustanovenie zákona o vysokých školách, upravujúce podporu študentov a uchádzačov o štúdium so špecifickými potrebami, vrátane študentov so zdravotným postihnutím. Zákon ukladá vysokým školám povinnosť vytvárať všeobecne prístupné akademické prostredie vytváraním zodpovedajúcich podmienok štúdia pre študentov so špecifickými potrebami, stanovuje, kto sa považuje za študenta so špecifickými potrebami, aká podpora a aké podporné služby  sa mu môžu poskytovať s ohľadom na jeho špecifické potreby. Zákon na vysokých školách tiež ustanovuje funkciu koordinátora pre študentov so špecifickými potrebami a určuje jeho úlohy. Uvedené ustanovenia zákona o vysokých školách vrátane vykonávacej vyhlášky sa premietnu do praxe od septembra 2013. I keď naďalej nie je doriešené financovanie podpory štúdia študentov so špecifickými potrebami a naše predstavy o formách podpory sú širšie oproti súčasnej úprave, považujeme ju za výrazný úspech. 
Prognózy v legislatívnej činnosti pre rok 2013 nie je možné predpovedať. Určite nás ale opäť čaká presviedčanie kompetentných, aby sa nepriaznivá ekonomická situácia štátu neriešila na úkor ľudí so zdravotným postihnutím. 
 
V pozornosti médií
Rok 2012 bol pre nás z hľadiska záujmu médií mimoriadne úspešný. Mediálny kolotoč odštartoval na začiatku roka projekt Sme medzi vami, uzatvoril ho program Rozhlasu a televízie Slovenska Slovensko 2012 – Advent. 
Projekt Sme medzi vami, podporený Úradom vlády SR, sa z konca roka 2011 preniesol do roka 2012. V marci sme novinárom prezentovali štyri krátke videá, ktoré mali v súlade s posolstvom projektu upriamiť pozornosť verejnosti na bariéry, s ktorými sa denne stretávajú ľudia so zrakovým postihnutím, ale i tí so zdravým zrakom. Účinkovaním v 30-sekundových spotoch nás podporili dvojice v zložení známi herci a ľudia so zrakovým postihnutím: Zuzana Vačková a Josef Zbranek, František Kovár a Pavol Kéri, Juraj Kemka a Marek Hlina, Michal Hudák a Daniela Macková. Po tlačovej konferencii, na ktorej boli výstupy projektu predstavené médiám, sa objavili aj na obrazovkách TV Doma, TV Patriot a Žilinskej televízie. Dostupné sú aj na webových stránkach www.unss.sk, www.youtube.com a na facebooku.
 
Semináre v Bratislave a Košiciach
Súčasťou projektu bolo i oslovenie odbornej verejnosti zrealizovaním seminárov a workshopov. Odborné semináre sa konali vo februári v Bratislave i v Košiciach a určené boli najmä pracovníkom štátnej správy, ktorým sme predstavili základné pravidlá jasnej tlače a elektronických dokumentov prístupných aj pre ľudí so zrakovým postihnutím. Účastníci sa tiež dozvedeli, ako prispôsobiť prostredie nevidiacim a slabozrakým i ako s ľuďmi so zrakovým postihnutím komunikovať. Workshopy s názvom Pre nás nevyhnutné, pre vás užitočné sa konali v marci v Bratislave. 
Kampaň na dve percentá
Začiatok roka patril okrem tohto projektu i kampani na podporu získavania 2 % z dane. Na možnosť venovať percentá zo zaplatenej dane sme upozorňovali na webovej stránke www.unss.sk i na facebooku, potenciálnych darcov spomedzi podnikateľov sme však oslovovali aj individuálnymi žiadosťami.  
Stretnutia s novinármi
Rok 2012 vyplnilo niekoľko stretnutí s novinármi. V marci dokonca dvakrát – najprv predstavenie videí z projektu Sme medzi vami, o niekoľko dní nasledovali raňajky v priestoroch Úradu ÚNSS. Témou bola ústretovosť nielen vodičov, ale i cestujúcich v mestskej hromadnej doprave voči ľuďom so zrakovým postihnutím. Na neformálnom stretnutí sa zúčastnili tiež zástupcovia Dopravného podniku Bratislava. Pre novinárov boli zaujímavé konkrétne rady, o ktorých hovorila aj kampaň DPB Nezatváraj oči pred nevidiacimi, ale najmä jazda v električke naslepo. Tí z novinárov, ktorí si trúfli, si mohli s klapkami na očiach a s bielou palicou v ruke vyskúšať, ako sa cestuje nevidiacim, aká dôležitá je pre nich ochota okolia pomôcť a opatrenia dopravných podnikov, ktoré ani dnes nie sú samozrejmosťou – napríklad akustické hlásenie zastávok. 
Zmena prepravného poriadku
Kampaň bola odpoveďou na výsledky projektu Ústretová verejná doprava, ktorý ešte v roku 2011 realizovala Výcviková škola pre vodiacich psov. Jej zástupcovia sa spolu s oddelením prevencie architektonických a dopravných bariér zúčastnili stretnutí s vedením DPB aj so samotnými šoférmi z dôvodu prezentácie negatívnych výsledkov projektu a objasneniu špecifických potrieb ľudí so zrakovým postihnutím pri cestovaní hromadnou dopravou. Výsledkom bola okrem kampane zmena prepravného poriadku i zaradenie povinného vzdelávania v rámci autoškoly a preškoľovania vodičov. 

Adventný program
Na prelome novembra a decembra sa na obrazovkách objavil projekt verejnoprávnej televízie Slovensko 2012 – Advent. Ten dal počas štyroch predvianočných týždňov príležitosť štyrom neziskovým organizáciám predstaviť sa a získať podporu od divákov. ÚNSS so zbierkou Biela pastelka patril prvý týždeň od 26. novembra do 2. decembra, počas ktorého sme predstavili svoju celoročnú činnosť. Jednotlivé večery boli venované počítačovému táboru Reset, sebaobslužným činnostiam, ktoré učia sociálno-rehabilitační inštruktori ľudí so zrakovým postihnutím, dopravným a architektonickým bariéram či projektu Výcvikovej školy pre vodiacich psov Nevidím, ale na Slovensku sa nestratím. Aj vďaka tejto možnosti sa nám podarilo nadviazať kontakt s viacerými známymi osobnosťami, ktoré môžu našu činnosť v budúcnosti podporiť. Ďalším výsledkom boli príspevky televíznych divákov vo forme SMS správ v hodnote 1 € do zbierky Biela pastelka. Zbierka si vďaka projektu prilepšila o viac ako 40 000 € a ÚNSS o dar spoločnosti Novartis v hodnote 10 000 €, určený na rozvoj zrakovej terapie. 
 
Koncom roka sa rozbehol projekt Darujme, ktorého cieľom je získavanie individuálnych darcov. Vďaka portálu www.darujme.sk tak môžeme získať jednorazových i pravidelných darcov, ktorých zaujala naša činnosť. Projekt plánujeme podporiť kampaňou v roku 2013.  
V roku 2012 sme celkovo pripravili päť stretnutí s novinármi, tematicky sa viažucich k jednotlivým aktivitám, a vydali sme 14 tlačových správ. 
Časopis nevidiacich pre vidiacich
V septembri sme svoje posolstvo predstavili širšej verejnosti časopisom OKAmih s podtitulom Časopis nevidiacich pre vidiacich. Vydaný bol s podporou Ministerstva kultúry SR, čitatelia ho našli vložený v týždenníku Život. Širšej verejnosti priblížil život ľudí so zrakovým postihnutím pútavou, no zároveň objektívnou a nebulvárnou formou. Posolstvom časopisu bolo ukázať reálny obraz o nevidiacich a slabozrakých, voľnočasových možnostiach a tiež búrať mýty o nevidiacich a slabozrakých. Časopis bol tematicky venovaný formovaniu postoja vidiacej verejnosti k ľuďom so zrakovým postihnutím. Čitatelia sa mohli dozvedieť viac o opatreniach, ktoré pomáhajú vidiacim i nevidiacim. Stránky časopisu ponúkli tiež tipy pri komunikácii s človekom so zrakovým postihnutím. 
Jedným z dôvodov, pre ktorý OKAmih vznikol, bola tiež osveta spojená s prevenciu zrakových ochorení, ale i príklady dobrej praxe v prípadoch, kedy sa chorobe už nedá zabrániť. Časopis priniesol zaujímavé životné príbehy ako inšpiráciu a povzbudenie pre tých, ktorí sa v neľahkej životnej situácii ocitli nedávno a učia sa s ňou vyrovnávať. Cieľom, ktorý si ÚNSS ako vydavateľ časopisu stanovila, je tiež podpora integrácie nevidiacich a slabozrakých v bežnom živote. 
Redakčná rada v zložení predseda ÚNSS Branislav Mamojka, redaktor TV Markíza Patrik Herman, redaktorka denníka SME HalkaTytykalová a oftalmologička Erika Vodrážková zasadla 4. septembra. 
Členmi redakcie sú podpredseda ÚNSS Josef Zbranek, riaditeľka Ivana Potočňáková a manažérka pre PR Simona Šípová. 

Deň bielej palice
V októbri sme spolu s Prezídiom Policajného zboru SR novinárom vysvetľovali, ako by sa mali správať vodiči áut, keď pred priechodom vidia človeka s bielou palicou. Tlačová konferencia sa viazala k dopravno-výchovnej akcii Deň bielej palice, ktorá sa 15. októbra konala v 46 mestách na 55 priechodoch pre chodcov.
Pri príležitosti Svetového dňa bielej palice figuranti so zrakovým postihnutím naznačovali úmysel prejsť na druhú stranu cesty cez priechod pre chodcov, obďaleč ktorého bola pristavená policajná hliadka. Vodičov, ktorí chodcovi nedali prednosť, policajti upozornili na priestupok a odovzdali im informačný leták. Tí šoféri, ktorí nevidiaceho cez priechod pustili, dostali okrem letáčika aj malý darček – osviežovač vzduchu do auta s potlačou Dňa bielej palice.
Akcia priniesla nelichotivé výsledky - nevidiacim chodcom na priechodoch nedalo prednosť 29,08 % vodičov. Najmenej ohľaduplní šoféri sú v Bratislavskom kraji, kde nezastavila viac než polovica áut – 50,43 %. Spomedzi krajov najpriaznivejšie výsledky sú z Trenčianskeho kraja, nevidiacich cez priechod tu nepustilo 10,29 % vodičov.

Biela pastelka „načala“ ďalšiu desaťročnicu
V uliciach 102 miest a obcí sa 26. septembra vyzbieralo 67 067,31 € na podporu ľudí s ťažkým zrakovým postihnutím. 
Do hlavného dňa verejnej zbierky Biela pastelka, ktorú sme zorganizovali už 11-ty krát, sa 26. septembra na celom Slovensku zapojilo 2 139 dobrovoľníkov s pokladničkami. Dobrovoľníci jednoeurové príspevky odmenili praktickou spinkou s vyobrazením bielej pastelky. Hoci v uliciach sa zbieralo len jeden deň, zbierka trvala od 1. júla do 31. decembra. 
V Bratislave, Banskej Bystrici, Nitre, Trnave, Košiciach, Prešove, Poprade, Humennom a v Michalovciach nechýbali počas hlavného zbierkového dňa infostánky, v ktorých pracovníci únie a dobrovoľníci približovali záujemcom život ľudí so zrakovým postihnutím a posolstvo ÚNSS a Bielej pastelky. V Bratislave a Banskej Bystrici si návštevníci infostánkov mohli nechať bezplatne vyšetriť zrak Fundus kamerou. Vyšetrenie slúži na diagnostiku vekom podmienenej degenerácie makuly, ktorá u starších ľudí môže viesť k strate zraku. 
Výnos Bielej pastelky za rok 2012 prerástol očakávania a po prvýkrát prekročil hranicu 100 000 €. Dovedna sa podarilo vyzbierať 123 963,30 €, z toho 73 440,27 € priamo do pokladničiek počas hlavného zbierkového dňa a dopredaja a 48 491 € prostredníctvom SMS správ. Vstupné na benefičné koncerty cyklu Slovensko 2012 – Advent zvýšilo výnos o 873,21 €. Zbierku navýšili aj návštevníci webových portálov našich partnerov Eurobooks a Zľavomat o 431,82 €, suma  727 € bola pripísaná priamo  na účet Bielej pastelky.

Zbierky na našu podporu 
Štvornohé oči
Od roku 2004 organizujeme verejnú zbierku Štvornohé oči, ktorej výnos je určený na podporu chovu, výchovy a výcviku vodiacich psov. Zbierka je realizovaná formou pokladníc s podobou vodiaceho psa, ktoré sú rozmiestnené na verejne prístupných miestach po celom Slovensku. V roku 2012 sme zbierali do 47 pokladníc, výsledkom je hrubý výnos 6 087,57 €. Čistý výnos zbierky Štvornohé oči predstavuje suma 5 693,84 €. Začali sme zároveň práce na revitalizácii zbierky, keďže dlhodobo pozorujeme medziročný pokles výnosu spôsobený vysokou opotrebovanosťou pokladníc. 

Pomôžte spolu s nami je verejná zbierka, ktorej organizátorom je Slovenská humanitná rada v spolupráci s Nadáciou Tesco. Konala sa počas adventných víkendov a štvrtkových a piatkových popoludní na území celého Slovenska vo vybraných obchodných domoch Tesco. Výcviková škola pre vodiacich psov mala pridelené Tesco v mestskej časti Bratislava - Lamač. Naši dobrovoľníci počas nej odpracovali spolu 336 hodín. Výťažok zo zbierky vo výške 5 655,16 €  je určený na podporu všetkých programov – chovu, výchovy aj výcviku vodiacich psov. 
Umenie nevidí hranice
Aj ľudia so zrakovým postihnutím môžu mať kladný vzťah k umeniu, a to nielen ako obdivovatelia, ale aj ako jeho tvorcovia. Dokazuje to literárna i fotografická súťaž s vysokým počtom zapojených autorov. 
Súťaž Braillovských esejí
Súťaž o najlepšiu esej v Braillovom písme na jar vyhlásila Európska únia nevidiacich. Zo Slovenska sa do súťaže prihlásili dvaja účastníci – Ľubomíra Černeková a Pavol Strechay. Z nich sme vybrali esej Ľ. Černekovej Moje – naše bodky. V zozname výhercov sa tentoraz meno zo Slovenska neobjavilo.
Cesta svetla 2012
Fotografická súťaž Cesta svetla je otvorená každému bez obmedzenia a jej cieľom je prostredníctvom fotografií priblížiť problematiku zrakového postihnutia - na jednej strane fotografom cez ich umelecké vnímanie a vytváranie vzťahu k danej problematike, na strane druhej širšej verejnosti prostredníctvom výstav najlepších prác. V roku 2012 sa do súťaže prihlásilo 22 fotografov, ktorí spolu zaslali 83 súťažných fotografií. Pri príležitosti Medzinárodného dňa nevidiacich, 13. novembra, sme pripravili vernisáž výstavy v Bratislave, v Dome kultúry Zrkadlový háj. V priebehu roka sa uskutočnilo 10 výstav vybraných fotografií v Levoči, Trenčíne, Lučenci, Žiline, Martine, Novom Meste nad Váhom, Sliači a v Hodoníne. Fotografie boli použité i pri tvorbe propagačného kalendára ÚNSS. Realizáciu finančne podporilo Ministerstvo kultúry SR.
Dni Mateja Hrebendu
V roku 2012 ÚNSS zorganizovala 16. ročník celoslovenskej súťaže Dni Mateja Hrebendu. 
Jej zámerom je pomáhať nevidiacim a slabozrakým ľuďom rozvíjať svoje záujmy a nadanie v oblasti tvorby a prednesu literatúry, ale aj v oblasti samotnej literárnej tvorby. Rozvoj umeleckých schopností v týchto oblastiach má mimoriadny význam i pre rozvoj verbálnej komunikácie, ktorá je pre nevidiacich dominantným prvkom pri prekonávaní informačných bariér.
Súťaž má charakter prehliadky. 16. ročníka sa zúčastnilo 42 amatérskych umelcov, ktorí súťažili v kategóriách:
1. Prednes 
•	poézia – deti, dospelí, seniori
•	próza – deti, dospelí, seniori
•	hlasové divadlo
2. Autorská súťaž
•	poézia
•	próza
•	aforizmy a epigramy
Prehliadka sa konala 23. - 25. novembra v Levoči. Pri jej organizovaní sme spolupracovali so Slovenskou knižnicou pre nevidiacich Mateja Hrebendu v Levoči a Národným osvetovým centrom. Realizáciu finančne podporilo Ministerstvo kultúry SR.

Výtvarná skupina Svetlo
Výtvarnú skupinu vedie od roku 2004 sochár Martin Dzurek. Výtvarníci so zrakovým postihnutím sa stretávajú každú druhú stredu v priestoroch bratislavského krajského strediska na Sekulskej ulici. Stálych členov je 8, ale nepravidelne sa stretáva 10 - 15 nevidiacich i slabozrakých ľudí. Svetlo má za sebou viacero samostatných výstav po celom Slovensku, spravidla jednu každoročne. Členovia výtvarnej skupiny pracujú s rôznymi materiálmi: hlinou, modulitom, plastelínou, ale i s vodovými či prstovými farbami a farbami na sklo.

Nevidiaci tancujú
Od januára pôsobí pri ZO ÚNSS Nitra pod vedením Evy Prokopovej a Zlatice Bielickej krúžok scénického tanca Očko. Pravidelných nácvikov sa zúčastňuje desiatka nevidiacich, slabozrakých, ale i vidiacich ľudí vo veku od 30 do 70 rokov. Ide o ojedinelú aktivitu nielen v rámci Slovenska. Krúžok už stihol trikrát vystúpiť na kultúrnych akciách našej, ale i iných organizácií.
 		
(Ne)Dopleťme to!
Cieľom projektu bolo vytvoriť priestor na opakované aktivity pre seniorov so zrakovým postihnutím, členov ZO Lučenec. Jeho realizáciou získali nové vedomosti a zručnosti.  Naučili sa upliesť jednoduchý dekoračný produkt  - kvet a košík.  Na benefičnom koncerte Lúče sŕdc odprezentovali časť svojej tvorby. Jednoduchá dekorácia z pedigu bola súčasťou odovzdávania pamätných listov na benefičnom koncerte, dostali ich aj umelci.  V roku 2013 budú ostatné výrobky z dielní (dekorácie, košíky z pedigu aj  v kombinácii materiálov) vystavené v Novohradskom múzeu a v lučeneckej galérii. 
.

Projekty sú výzvou
Z krízy von!
V rokoch 2010 - 2012 sme realizovali projekt Z krízy von!, ktorého hlavným cieľom bolo podporovať mladých ľudí so zrakovým postihnutím pri ich vstupe na trh práce. V rámci projektu sme vytvorili a implementovali špecifické podporné služby zamestnanosti pre túto znevýhodnenú skupinu a iniciovali partnerstvo s rôznymi typmi zamestnávateľov s cieľom vytvoriť vhodné prostredie pre ľudí so zrakovým postihnutím na získanie praxe a špecifických pracovných zručností. V troch regiónoch Slovenska sme pracovali so skupinou 21 mladých nezamestnaných ľudí so zrakovým postihnutím. V rámci projektu boli vytvorené individuálne rozvojové plány zamerané na ich úspešné zaradenie na trh práce. V priebehu realizácie projektu sa nám podarilo pomôcť siedmim mladým ľuďom získať prácu. Toto číslo nie je definitívne, ďalší ešte realizujú individuálne rozvojové plány. Presviedča nás však o tom, že špecifické služby podporovaného zamestnávania pre skupinu nevidiacich a slabozrakých majú svoj význam a budeme sa ich snažiť postupne implementovať aj v ďalších regiónoch Slovenska. Projekt bol spolufinancovaný Nadáciou otvorenej spoločnosti – Open Society Foundation.
Vydávanie časopisov pre ľudí so zrakovým postihnutím
Už niekoľko desaťročí zabezpečujeme vydávanie časopisov pre nevidiacich a slabozrakých vo vhodných formátoch: zväčšenej čiernotlači, Braillovom písme a audioformáte. Výnimkou nebol ani rok 2012, kedy sme vydávali tieto časopisy:
•	Priezor – zväčšená čiernotlač	
•	Nový život– Braillovská tlač		
•	Vierka – Braillovská tlač		
•	Rozhľady – audioformát
•	Dúha – zväčšená čiernotlač, Braillovská tlač, elektronická verzia		
•	braillovský kalendár na rok 2013	
Vydávanie časopisov je realizované v spolupráci so Slovenskou knižnicou pre nevidiacich Mateja Hrebendu v Levoči a je spolufinancované Ministerstvom práce, sociálnych vecí a rodiny SR.
Sprístupňovanie informácií nielen nevidiacim a slabozrakým ľuďom
V roku 2012 sme pokračovali v šírení pravidiel tvorby elektronických a tlačených dokumentov tak, aby boli prístupné nielen nevidiacim a slabozrakým ľuďom, ale všetkým, ktorí by mohli mať problémy s ich čítaním aj v dôsledku oslabenia zraku súvisiaceho s vekom. K tejto problematike sme zorganizovali dva semináre pre verejnú správu. Špeciálne sme sa zamerali na sprístupňovanie audiovíznych diel nevidiacim a slabozrakým ľuďom prostredníctvom ich vysielania sprevádzaného hlasovým komentovaním pre nevidiacich. Zorganizovali sme medzinárodnú konferenciu Prístupnosť audiovíznych diel osobám so zrakovým postihnutím - Prostriedok ich spoločenského začleňovania a informovanosti. 
Tretia zo série
Bola už treťou zo série konferencií zameraných na sprístupňovanie kultúry osobám so zrakovým postihnutím (Sprístupňovanie kultúrneho dedičstva ľuďom so zrakovým postihnutím a ich prínos ku kultúrnemu životu spoločnosti v roku 2010, Prístupnosť písomných dokumentov osobám so zrakovým postihnutím - prostriedok ich spoločenského začleňovania a informovanosti v roku 2011). Podujatie 21. – 23. júna malo  79 účastníkov zo Slovenska, Česka, Poľska, Veľkej Británie a Rakúska. Napriek tomu, že zákon ukladá digitálnym televíznym vysielateľom časť svojich programov vysielať sprevádzaných hlasovým komentovaním pre nevidiacich, táto služba stále neexistuje. Takýto komentár nie je určený len nevidiacim a slabozrakým ľuďom, ale je užitočný aj pre seniorov alebo pri sledovaní televízneho vysielania počas vykonávania iných prác. Realizáciu konferencie finančne podporilo Ministerstvo kultúry SR.

NOMS – Nano Optical Mechanical Systems
V roku 2012 sme ukončili niekoľkoročný medzinárodný projekt. V rámci neho spolupracovalo deväť európskych organizácií a spoločností na tom, aby vyvinuli unikátny produkt – taktilný tablet pre nevidiacich. Koncept tabletu zahŕňa revolučné technológie z oblasti nanotechnológií. Výsledkom projektu bolo vytvorenie tabletu s mriežkou 10 x 10 bodov, ktorý je bezdrôtovo prepojený s počítačom a je schopný zobraziť nielen text v Braillovom písme, ale aj jednoduchú taktilnú grafiku. Perspektíva využitia tejto technológie je v oblasti štúdia, ale aj v každodennom živote, kde jednotlivé body budú môcť sprostredkovať základné informácie o stave elektrických zariadení v domácnostiach ľudí so zrakovým postihnutím. Realizáciu projektu finančne podporila Európska komisia.
Ústretová verejná doprava II
Projekt je opätovným monitoringom situácie pri preprave osôb so zrakovým postihnutím v bratislavskej mestskej hromadnej doprave. Dôvodom jeho realizácie je neustále porušovanie interných predpisov vodičmi MHD. Predpis hovorí, že v prípade, ak vodič svoje vozidlo zastaví ako druhé alebo ďalšie v poradí za iným vozidlom, je povinný opätovne zastaviť pri značke zastávky, ak pri ňom stojí človek s bielou palicou alebo s vodiacim psom. Človek so zrakovým postihnutím nevie určiť, koľko vozidiel v zastávke stojí naraz a nevie ani, aké čísla liniek to sú. Pokiaľ teda vodiči nezastavia opätovne pri značke, človek so zrakovým postihnutím nemôže vozidlo identifikovať ani doňho nastúpiť.
Monitoring bol vykonaný opätovne, pretože  projekt  s rovnakým zámerom bol realizovaný už v roku 2011 a jeho výsledky hovorili v neprospech ľudí so zrakovým postihnutím.  Na základe prieskumu v roku 2011 iba 20 % vodičov dodržiavalo zmienený interný predpis. V roku 2012 sa výsledok prieskumu mierne zlepšil a počet vodičov, ktorí dodržiavali predpis, bol 30 %. 

Hodnotenie ľudí so špeciálnymi potrebami 
Hlavným cieľom projektu je na základe Medzinárodnej klasifikácie funkčnej schopnosti, postihnutia a zdravia – MKF (International Classification of Functioning, Disability and Health – ICF) rozvoj inovatívnych a efektívnych nástrojov umožňujúcich umiestňovanie na pracovnom trhu a vyhodnocovanie kompetencií dospelých ľudí s postihnutím. Klasifikácia MKF je dobre prispôsobiteľná na systém hodnotenia kompetencií aplikovaný v rôznych krajinách, keďže popisuje postihnutie prostredníctvom štandardného integrovaného jazyka, umožňujúceho komunikáciu medzi jej užívateľmi na celosvetovej úrovni. 
Úlohou medzinárodného partnerstva bude cez jednotný prístup a analýzy existujúcich metód v konkrétnych krajinách vytvárať inovatívny nástroj hodnotenia a posudzovania, ktorý bude presadzovať rovnaké zaobchádzanie, redukovať diskrimináciu a uprednostňovať sociálne a pracovné začlenenie ľudí so špeciálnymi potrebami. Projekt je realizovaný s finančnou podporou Európskej komisie, Generálneho riaditeľstva pre vzdelávanie a kultúru v rámci Programu celoživotného vzdelávania. Našimi partnermi sú Taliansko, Nórsko, Cyprus a Turecko. 
Aktívne učenie sa seniorov so zrakovým postihnutím
Organizácie ľudí so zrakovým postihnutím zo šiestich európskych krajín (Francúzsko, Veľká Británia, Holandsko, Rakúsko, Chorvátsko a Slovensko) realizujú od novembra 2012 do októbra 2014 projekt zameraný na aktivizáciu nevidiacich a slabozrakých seniorov. Projektové aktivity koordinuje a zastrešuje Európska únia nevidiacich so sídlom vo Francúzsku. Cieľom projektu je vytvorenie a realizácia sústavy neformálneho vzdelávania zameraného špecificky na posilnenie sociálno-komunikačných kompetencií, podporu sebavedomia a motivácie seniorov so zrakovým postihnutím pre ďalšiu aktívnu angažovanosť v spoločnosti. 
Za ÚNSS budú v rámci projektu vyškolení vo Veľkej Británii dvaja odborní pracovníci, ktorí budú následne v mesiacoch máj – november 2013 uskutočňovať vzdelávanie pre nevidiacich a slabozrakých starších ľudí – členov a klientov ÚNSS. Projekt je realizovaný s finančnou podporou Európskej komisie, Generálneho riaditeľstva pre vzdelávanie a kultúru v rámci Programu celoživotného vzdelávania.
Nevidím, ale na Slovensku sa nestratím 
Hlavná aktivita projektu Výcvikovej školy pre vodiacich psov sa realizovala v apríli vďaka podpore individuálnych darcov na portáli Nadácie Pontis Dobrá krajina a výťažku Vianočného bazáru chalaňov z decembra 2011. VŠVP vyslala po predchádzajúcich tréningoch štyroch nevidiacich na cestu naprieč piatimi slovenskými mestami. Účastníci zvládli cestu výborne, hoci mali k dispozícii iba nahrávky s popisom cesty na diktafóne a sprievodcov im robili ich vodiace psy. 
 
Preteky kačíc 
Charitatívny projekt Preteky kačíc zorganizovala Komunitná nadácia Bratislava. Zapojiť sa do neho mohol každý symbolickým zakúpením žltej plastovej kačice v hodnote 3 €. Darca mal pritom možnosť vybrať si, ktorej zo zapojených organizácii danú sumu venuje. Jednou z nich bola aj Výcviková škola pre vodiacich psov, ktorej sa podarilo získať 1 494,30 €. 
Derek Freeman Scholarship
Už po druhýkrát získala Výcviková škola pre vodiacich psov podporu v rámci medzinárodnej federácie škôl pre výcvik vodiacich psov v oblasti chovu. Pre realizáciu projektu sme získali partnerstvo českej výcvikovej školy pre vodiacich psov SVVP. Pracovné stretnutia sa realizovali 17. – 19. decembra a celý program bol zameraný na výmenu a získavanie skúseností v oblasti chovu, počnúc výberom vhodných rodičov až po metódy pre  fyzický a mentálny rozvoj mladých psov a konečné kritériá pre zaradenie do výcviku.
 
Aktívne kraje
Krajské strediská ÚNSS  v roku 2012 realizovali zaujímavé projekty. Ich hlavným zámerom bola aktivizácia nevidiacich a slabozrakých aj všeobecné pôsobenie na verejnosť a informovanie o problémoch a schopnostiach ľudí so zrakovým postihnutím.
Grantové kolo
Aby sme našich členov z nižších organizačných zložiek motivovali k ďalšej činnosti, vyhlásili sme v apríli grantové kolo s témou Aktívny život so zrakovým postihnutím v seniorskom veku. Grantová komisia posudzovala 20 projektov, rozhodla sa podporiť 13 z nich celkovou sumou 2 890 €: 
•	Výučba Braillovho písma a čítanie, ZO Prievidza
•	(Ne)Dopleťme to!, ZO Lučenec
•	Rozvíjanie životných zručností zrakovo postihnutých - organizácia, vytrvalosť a spolupráca cez návrat k prírode, ZO Trenčín
•	Podpora kvality života zrakovo postihnutých seniorov v systéme DSS, KS Žilina
•	Braillovo písmo pre seniorov, ZO Humenné
•	Finančná gramotnosť seniorov so zrakovým postihnutím, ZO Rožňava
•	Krajská prehliadka amatérskej hudobnej a literárnej tvorby nevidiacich a slabozrakých - Sečovce 2012, KR Košice
•	Jesenné matiné alebo Čaj o piatej, KS Košice
•	Scénický tanec zrakovo postihnutých, ZO Nitra
•	7 x seniorom, KS Banská Bystrica
•	Informačná cesta v ústrety nevidiacim, ZO Prešov
•	Slovenskí a poľskí seniori súťažia, ZO Svidník
•	Kurz priestorovej orientácie a sebaobsluhy pre zrakovo postihnutých, ZO Partizánske

Včasná diagnostika zrakových porúch v materských školách
Zamestnanci Krajského strediska v Bratislave v priebehu decembra navštívili 7 materských škôl v Bratislave a okrese Malacky, kde pomocou prístroja Plusoptix vyšetrili zrak 408 deťom. U štvrtiny z nich sa objavilo podozrenie na zrakový problém. Následným odborným vyšetrením u detského oftalmológa sa ukáže, či skutočne ide o začínajúce poškodenie zraku. Jeho zachytením v predškolskom veku sa zvyšuje šanca na úspešnú liečbu. Projekt bol realizovaný vďaka finančnej podpore Nadácie SPP a Nafty, a. s.
Slobodný svet v tme
Vďaka grantovému programu Nadácie Orange sa v Nitrianskom kraji podarilo zamestnancom ÚNSS uskutočniť 8-dňový kurz sebaobsluhy a priestorovej orientácie a samostatného pohybu pre 15 ľudí so zrakovým postihnutím z kraja. Vďaka pobytu sa podarilo zvýšiť  stupeň samostatnosti zrakovo postihnutých - prostredníctvom nácviku sebaobslužných zručností a zručnosti priestorovej orientácie a samostatného pohybu sa zvýšil stupeň mobility a samostatnosti pri vykonávaní každodenných činností podľa individuálnych schopností každého jedného z nich.
7 x seniorom
Seniorom v Banskobystrickom kraji bol určený projekt, realizovaný zamestnancami Krajského strediska v Banskej Bystrici. Jeho cieľom bolo vyhľadávanie seniorov a informovanie o tom, že aj v staršom veku a so zrakovými problémami môžu žiť  aktívnejší život. Seniori sa dozvedeli o službách a pomôckach, ktoré im pomôžu skvalitniť život a zamestnanci zariadení sociálnych služieb zistili, aké sú špecifické potreby seniorov s postihnutím zraku.
Dajme šancu nevidiacim učiť sa cudzie jazyky
Prešovský kraj sa rozhodol „dať šancu nevidiacim učiť sa cudzie jazyky“ a zamestnanci krajského strediska pripravili projekt, ktorého cieľom bolo vytvoriť vhodné podmienky pre výučbu cudzích jazykov pre nevidiacich a slabozrakých, ktorí nemajú šancu sa zúčastňovať bežných kurzov. Vytvorením audiovizuálnej študovne s materiálmi v Braillovom písme a vo zvukovej forme sa im podarilo sprístupniť výučbu cudzích jazykov pre  svojich klientov. Projekt bol realizovaný vďaka finančnej podpore Nadácie VÚB.

Mikulášske súperenie
V Trnave sa v roku 2012 rozhodli, že Sviatok svätého Mikuláša oslávia netradične - prostredníctvom sociálnej rehabilitácie. Ľudia so zrakovým postihnutím z Trnavského kraja sa v tento deň mohli venovať  sebaobsluhe v kuchyni, Braillovmu písmu, práci so špeciálne upraveným programom, alebo sa mohli zapojiť do množstva spoločenských hier upravených pre zrakovo postihnutých. Najväčší záujem prejavili o reliéfne pexeso, v ktorom si zmerali sily. 

Reedukácia zraku
Vďaka finančnej podpore mesta Žilina a Lions clubu Žilina sa podarilo pre klientov Žilinského kraja obnoviť a dokúpiť viacero dostupných optických a kompenzačných pomôcok, ktoré zamestnanci krajského strediska využívajú pri svojej práci – pri poradenstve v oblasti optických a kompenzačných pomôcok, pri výcviku práce s optickou pomôckou a poradenstve pri efektívnom využívaní zvyškov zraku.
Denný letný integračný tábor pre deti a mládež
Desať mladých ľudí z Košického kraja sa mohlo v auguste zúčastniť na dennom letnom integračnom tábore, ktorý pre nich pripravili pracovníčky Krajského strediska v Košiciach. Tábor bol zameraný na integráciu detí so zrakovým postihnutím, na ich zmysluplné využívanie voľného času, nadväzovanie kontaktov, získavanie nových skúseností a zážitkov. Na tábore sa venovali aj prvkom sociálnej rehabilitácie, ako je sebaobsluha a priestorová orientácia a samostatný pohyb. Tábor bol realizovaný vďaka finančnej podpore Siemens, s. r. o. 
Rozvíjame schopnosti nevidiacich
V rámci technickej podpory vzdelávania, zamestnávania a nezávislého života ľudí so zrakovým postihnutím pomocou sprístupňovania informácií a komunikačných technológií rozvíjame:
•	poradenstvo zamerané na optimálny výber kompenzačných pomôcok, ich efektívne využívanie a na súvisiace úpravy domáceho a pracovného prostredia
•	poradenstvo pre využívanie Braillovho písma, jeho tlač, tvorbu reliéfnej grafiky a prepis dokumentov do Braillovho písma
•	poradenstvo  zamerané  na  tvorbu  prístupných  webových  stránok  a  elektronických  dokumentov a  ich sprístupňovanie ľuďom so zrakovým postihnutím
•	používateľské kurzy pre prácu s kompenzačnou výpočtovou technikou, školenie a poradenstvo pre inštruktorov a učiteľov
•	pripomienkovanie súvisiacej legislatívy a ďalšiu expertíznu činnosť
•	spoluprácu s výrobcami kompenzačnej techniky na vývoji, testovaní a lokalizácii pre slovenské jazykové prostredie
•	šírenie informácií o kompenzačných pomôckach a o možnostiach ich využívania v každodennom živote, pri štúdiu, v zamestnaní a poskytovaní služieb
V roku 2012 sme pokračovali v poskytovaní konzultácií a testovaní ľudí so zrakovým postihnutím pre optimálny výber kompenzačných pomôcok a vo vydávaní odporúčaní k ich žiadostiam o poskytnutie príspevku na kompenzačné pomôcky. Konzultácie sme poskytovali aj ich školám, zamestnávateľom a úradom práce, sociálnych vecí a rodiny. Ťažiskom práce však boli školenia používateľov počítačov so zrakovým postihnutím.
Počítačové kurzy bližšie ku klientom
Vyškolili sme ďalších inštruktorov práce na počítačoch s asistenčnou technológiou tak, aby sme postupne mohli poskytovať tieto kurzy na všetkých krajských strediskách ÚNSS. Chceme takto rozšíriť podiel poskytovania kurzov dochádzkovou formou a priblížiť ich k bydlisku klientov. To zároveň skráti čakacie lehoty na kurzy. V roku 2012 sme pripravili 20 kurzov vo všetkých krajoch Slovenska.

Sprístupňovanie internetových stránok
Intenzívne sme sa venovali poradenstvu pre sprístupňovanie webových stránok a informácií na internete. Pravidelne vykonávame audity prístupnosti internetových sídiel verejnej správy, samosprávy a privátneho sektora pre Ministerstvo financií SR, ktoré sleduje túto úlohu v rámci informatizácie spoločnosti. Tradične vyhodnocujeme prístupnosť webových sídiel samosprávy pre súťaž Zlatý erb, v roku 2012 ich bolo 78. Súťaž má mimoriadny motivačný vplyv, čo sa prejavuje systematickým zvyšovaním úrovne prístupnosti webových sídiel samosprávnych krajov, miest a obcí. 
Označovanie liekov Braillovým písmom
Už sedem rokov, od roku 2005, systematicky poskytujeme farmaceutickým firmám poradenstvo pre popisovanie liekov Braillovým písmom. Túto povinnosť im ukladá zákon č. 362/2011 Z. z. o liekoch a zdravotníckych pomôckach v znení neskorších predpisov. V roku 2012 sme vydali 25 protokolov popiskov liekov v Braillovom písme.

Ďalšie hovoriace bankomaty
Po Tatra banke sa aj Slovenská sporiteľňa rozhodla zaviesť do praxe hovoriace bankomaty. Spolupracovali sme na ich sprístupňovaní a testovaní a do praxe boli uvedené už dva z nich. V roku 2013 sa plánuje inštalácia ďalších dvadsiatich  bankomatov, čím by ich počet na Slovensku mal prekročiť 222. 
Osveta je nevyhnutná 
Osvetu o technických možnostiach prekonávania dôsledkov ťažkého zrakového postihnutia šírime prostredníctvom výstav, seminárov a konferencií, napr. Non-Handicap. Záujem o tieto služby výrazne presahuje naše možnosti limitované najmä dostupnými zdrojmi financovania.

Bariéry v živote zrakovo postihnutých
Ľudia so zrakovým postihnutím sa musia pasovať s mnohými bariérami. V oblasti prevencie architektonických a dopravných bariér upozorňujeme na možnosti ich odstraňovania. Náprava neraz nevyžaduje rozsiahle investície, ale skôr ochotu spolupracovať. V tejto súvislosti poskytujeme poradenstvo pre odborníkov pri zapracovávaní debarierizačných požiadaviek do konkrétnych architektonických návrhov a projektov a pri realizácii stavby. V roku 2012 sme sa zúčastnili na 34 kolaudáciách, vypracovali sme viac než 200 stanovísk k územnému a stavebnému konaniu.
Vedieme tiež semináre, ktoré sú venované identifikácii architektonických bariér, teoretickým východiskám opatrení, praktickým a najčastejším chybám a nedostatkom v aplikácii debarierizačných opatrení. Venujeme sa metodickej činnosti, ktorej ťažiskom je vytváranie zrozumiteľného a prehľadného výkladu vyhlášky 532/2002 Z. z., najmä grafického a schematického vyjadrenia jednotlivých pravidiel. Širšej verejnosti sprístupňujeme tému debarierizácie s cieľom zvýšiť informovanosť o problematike architektonických bariér ľudí so zrakovým postihnutím. 
V roku 2012 sme sa venovali legislatívnej činnosti, s čím súviselo vypracovanie metodického usmernenia k Nariadeniu 181/2011. Nariadenie požaduje vyškolenie všetkých pracovníkov autobusovej dopravy, ktorí prichádzajú do styku s cestujúcou verejnosťou v oblasti komunikácie s ľuďmi so zdravotným postihnutím. V rámci osvetovej činnosti sme rozoslali listy, ktoré upozorňovali na povinnosť všetky projekty hradené z eurofondov budovať bezbariérovo aj pre osoby so zrakovým postihnutím. Išlo o približne 80 listov a 800 e-mailov adresovaných všetkým mestám a obciam s viac ako 1 000 obyvateľmi.
Nadviazali sme spoluprácu s dopravnými inšpektorátmi Krajských riaditeľstiev Policajného zboru SR, ktorých pracovníci posudzujú a schvaľujú projektovú dokumentáciu dopravných stavieb.Vypracovali sme manuál, ktorý by im mal pomôcť pri práci. Riaditeľstvo Policajného zboru manuál podporilo a upovedomilo krajské riaditeľstvá, aby ho používali pri schvaľovaní. 
ÚNSS vypracovala metodiku pre reliéfne označenie špecifických združených zastávok MHD v Bratislave a pre označovanie zábradlí na nástupištiach ŽSR v Braillovom písme a podieľala sa na testovaní nových spôsobov značenia na cyklotrasách. 

Vďaka stretnutiu s Dopravným podnikom mesta Žiliny, na ktorom boli prediskutované technické možnosti interiérového i exteriérového ozvučenia vozidiel, nakupuje podnik nové vozidlá s týmto ozvučením. ÚNSS bola prizvaná k riešeniu debarierizácie Hradu Stará Ľubovňa, na železničných staniciach v Piešťanoch a Novom Meste nad Váhom k ozvučeniu akustickými majákmi. Svetlo sveta uzrela i prepracovaná webová stránka www.architektonickebariery.sk. Návštevníci tu nájdu informácie o dopravných a architektonických bariérach a ich odstraňovaní.

Výcviková škola pre vodiacich psov
Cieľom školy je pomoc pri integrácii ľudí so zrakovým postihnutím formou špeciálneho výcviku vodiaceho psa. 
Škola bola založená v roku 1995 pri ÚNSS a dodnes funguje ako jej súčasť. Zakladateľom bol Imrich Bartalos, hudobný a špeciálny pedagóg, sám používateľ vodiaceho psa. VŠVP je, ako jediná z organizácií zaoberajúcich sa výcvikom vodiacich psov na Slovensku, členom Medzinárodnej federácie škôl pre výcvik vodiacich psov (www.igdf.org.uk). Federácia združuje niekoľko desiatok škôl z celého sveta a kontroluje a zároveň zaručuje kvalitu ich činnosti podľa medzinárodných štandardov. VŠVP má v súčasnosti kompletný program pozostávajúci z:
•	vlastného účelového chovu
•	výchovy
•	výcviku vodiacich psov
•	servisu klientom pracujúcim s vodiacim psom od zaškolenia nového používateľa až po riešenie akýchkoľvek problémov počas pracovného života vodiaceho psa
•	vývoja tyflokynologických pomôcok, teda špeciálnych postrojov a vodičov pre vodiacich psov a postrojov pre mladých psov vo výchove
Chov
V roku 2012 sa v chovnej stanici Lion’s Club Bratislava Pressburg v Jakubove narodili dva vrhy. Jeden začiatkom januára –  sučka Amsden priviedla na svet vrh „H“ – súrodencov Hannu a Hantera.  Sú to prvé šteňatá narodené v našej škole z inseminácie, čo je aj dôvod nízkej počtu šteniat. Vrh „I“ sa narodil v novembri a počet šteniat sa oproti januárovému vrhu zvýšil 5-násobne – nová sučka Joanna porodila 10 šteniat.
September roku 2012 bol pre nás z hľadiska chovu významný. Rady chovných sučiek sa rozšírili o Joannu, ktorá k nám priletela z americkej výcvikovej školy. Získať chovnú sučku znamená napísať 5-stranovú žiadosť v anglickom jazyku, kde je potrebné opísať históriu a fungovanie školy, naše pôsobenie na medzinárodnej úrovni, služby poskytované klientom, kritéria posudzovania psov zaraďovaných do výcviku či začiatky a priebeh chovného programu. Zároveň sme museli priložiť odporúčania od dvoch zahraničných kontaktných osôb pôsobiacich v problematike vodiacich psov. Schvaľovací proces a výber vhodnej sučky americkou školou sa po pol roku úspešne ukončil a 15. septembra sa Joanna stala súčasťou našej školy.

Výchova a výcvik
Program výchovy sme rozšírili  o ďalšie mesto, kde pôsobia naši dobrovoľní vychovávatelia. Bratislava a okolie už nestačili pokrývať dopyt po vychovávateľoch – dobrovoľníkoch, ktorí sa o šteňatá starajú. Preto sme sa zamerali na druhé najväčšie mesto na Slovensku. Košice a okolie sa tak stali ďalším miestom, v ktorom na uliciach môžete stretnúť budúcich vodiacich psov.

Štatistika výchovy a výcviku	
počet psov v januári	15	
celkový počet psov v programe 	33	
chovné sučky	2	
vyradení psi	8	
realizované skúšky	5	
odovzdaní psi	3	
počet psov v decembri	22, z toho 2 chovné sučky	

Pracovné a propagačné aktivity
V máji sa zástupcovia VŠVP zúčastnili na medzinárodnej konferencii, ktorá sa konala v Paríži a jej organizátorom bola Medzinárodná federácia škôl pre výcvik vodiacich psov. Viac ako 300 účastníkov z celého sveta si vypočulo príspevky zamerané na všetky oblasti práce s vodiacim psom – od chovu cez výcvik až po samotnú prácu s klientmi. Okrem výmeny skúseností a kontaktov bola účasť na konferencii prínosná aj kvôli potrebe doplniť počet chovných sučiek. Počas konferencie sa začali osobné rokovania so zástupcami americkej školy Guide Dogs for the Blind, z ktorej sme sučku nepríbuznú so súčasnými chovnými líniami v septembri získali.
Deň adoptívnych rodičov
V júni sa opäť konalo podujatie určené pre individuálnych darcov a podporovateľov našej témy,  konkrétne pre prispievateľov zapojených do projektu Virtuálna  adopcia. Počas akcie sa adoptívni rodičia mohli nielen stretnúť so svojimi zverencami, ale aj viac preniknúť do problematiky ľudí so zrakovým postihnutím. Zúčastnení mali možnosť vyskúšať si chôdzu s bielou palicou či prostredníctvom simulačných okuliarov zistiť, ako „vidia“ zrakovo postihnutí. Nechýbala ani diskusia s držiteľkou vodiaceho psa, teda jednou z osôb, ktorým ľudia zapojení do projektu pomáhajú.
Nástenný kalendár 
V októbri vydala VŠVP nástenný kalendár na rok 2013. Jeho motto znie: Nahliadnite do pestrej palety psích duší očami ľudí, ktorí ich poznajú najlepšie. Prostredníctvom kalendára chceme širokej verejnosti priblížiť budúcich psích pomocníkov - šteňatá vo výchove či psov vo výcviku z „ľudskej“ stránky – akí sú, čo majú radi, čím sú charakteristickí. Autorom myšlienky, fotografií aj grafického prevedenia je náš dlhoročný spolupracovník a dobrovoľník Pavol Prok. Nástenný kalendár na rok 2012 z jeho dielne získal Mimoriadne ocenenie za tematické prepojenie vzťahu človeka a zvieraťa v súťaži o Najkrajší kalendár Slovenska, ktorú vyhlasuje Klub fotopublicistov Slovenského syndikátu novinárov.

Dobrovoľníčka roka
Dobrovoľníčka Jana Krištofová, ktorá sa vo VŠVP venuje šteniatkam, získala ocenenie Srdce na dlani a titul Dobrovoľníčka roka v kategórii Dlhodobá pomoc. Už viac ako dva roky participuje na všetkých  aktivitách VŠVP, no intenzita jej nasadenia a čas, ktorý v prospech našej školy investovala, predstavujú oveľa viac. Pomáha so starostlivosťou o šteniatka v pôrodnici, s ich výchovou ako koordinátorka výchovy, zapája sa do osvetových a prezentačných činností, pomáha pri organizácií rôznych podujatí, projektov, zbierok či akcií. Oceňovanie sa konalo pri príležitosti Medzinárodného dňa dobrovoľníkov v decembri a jeho organizátorom bolo občianske združenie C.A.R.D.O. Záštitu nad podujatím prevzal minister zahraničných vecí a európskych záležitostí SR Miroslav Lajčák.

Školenia a kurzy
V rámci interného vzdelávania realizujeme  pravidelné školiace stretnutia s celým kolektívom cvičiteľov a metodikov výchovy, ktoré majú okrem vzdelávacieho aj informačný charakter. V máji sme realizovali v poradí druhé takéto  školenie.
Spolupráca
V rámci spolupráce s Maltskými držiteľmi vodiacich psov, ktorí pôsobia zároveň v manažmente maltskej organizácie nevidiacich a slabozrakých, a maltským inštruktorom priestorovej orientácie, sme pre nich v rámci sústredenia slovenských klientov zorganizovali vzdelávací blok, ktorý bol zameraný  na praktické prvky vodenia a taktiež na teóriu o odovzdávaní vodiaceho psa a zvládaní problematiky mobility s vodiacim psom.

Zaujímavosti roka 2012
Redizajn webovej stránky
Rok 2012 sa niesol v duchu príprav nového dizajnu webovej stránky. Počas celého roka sme sa zaoberali novou štruktúrou, ktorá sa postupne zapĺňala. Portál www.unss.sk po novom poskytne klientom, novinárom i podporovateľom širšie spektrum informácií o našej organizácii, o formách pomoci i aktivitách a projektoch, ktorým sa venujeme. Stránka v novom šate bude spustená 1. januára 2013. 
Spolupráca s dobrovoľníkmi
V júni sme opäť dostali možnosť zapojiť sa do výzvy Nadácie Pontis Naše mesto a uchádzať sa o prácu dobrovoľníkov. Šesťdesiat zamestnancov spoločností Dell, IBM, KPMG Slovensko, Lenovo a Západoslovenská energetika sa 15. júna pustilo so úpravy záhrady a náteru plota areálu Úradu ÚNSS na Sekulskej ulici v Bratislave. Vďaka patrí Domu farieb, ktorý nám venoval nový náter, a spoločnosti Husquarna, od ktorej sme zakúpili kosačku za symbolickú cenu.
Dobrovoľníci k nám prostredníctvom Nadácie Pontis zavítali i v septembri. Zamestnanci spoločnosti Ernst&Young pomohli bratislavskému krajskému stredisku so skladaním pokladničiek, prípravou pútačov a balením tašiek k hlavnému dňu zbierky Biela pastelka, pozornosť venovali i zeleni na záhrade.

Finančná správa 

1.	Analýza majetku a zdrojov krytia majetku ÚNSS

Aktíva v €	Účtovné obdobie 2012	Účtovné obdobie 2011	Medziročný rozdiel	
				
A.	Neobežný majetok	321 791	337 081	-15 290	
1.	Dlhodobý nehmotný majetok	 	 		
2.	Dlhodobý hmotný majetok	315 152	330 442	-15 290	
3.	Dlhodobý finančný majetok	6 639	6 639	0	
B.	Obežný majetok	736 957	627 463	109 494	
1.	Zásoby	1 204	1 234	-30	
2.	Dlhodobé pohľadávky	464	 	464	
3.	Krátkodobé pohľadávky	149 950	114 937	35 013	
4.	Finančné účty	585 339	511 292	74 047	
C.	Prechodné účty aktív	51 016	14 168	36 848	
Aktíva celkom (A+B+C)	1 109 764	978 712	131 052	

Neobežný majetok ÚNSS klesol počas roka 2012 o 15 290 € odpisovaním dlhodobého majetku obstaraného v predchádzajúcich rokoch. Obežný majetok vzrástol v roku 2012 oproti roku 2011 o 109 494 € z dôvodu zavedenia stavov bankových účtov organizačných zložiek členskej základne do účtovníctva, nárastom krátkodobých pohľadávok a tiež prechodných účtov aktív (najmä SMS správy získané počas verejnej zbierky Biela pastelka 2012).

Pasíva v €	Účtovné obdobie 2012	Účtovné obdobie 2011	Medziročný rozdiel	
				
A.	Vlastné zdroje krytia majetku	769 480	713 045	56 435	
1.	Fondy organizácie a fondy tvorené zo zisku	1 018 270	1 018 270	0	
2.	Výsledok hospodárenia a nevysporiadaný výsledok hospodárenia z minulých období	-248 790	-305 225	56 435	
B.	Cudzie zdroje	65 293	58 252	7 041	
1.	Rezervy	5 809	4 983	826	
2.	Dlhodobé záväzky	3 012	3 240	-228	
3.	Krátkodobé záväzky	56 472	50 029	6 443	
4.	Bankové výpomoci a pôžičky	0	0	0	
C.	Prechodné účty pasív	274 991	207 415	67 576	
Pasíva celkom (A+B+C)	1 109 764	978 712	131 052	

Vlastné imanie ÚNSS sa v porovnaní s rokom 2011 zvýšilo o dosiahnutý zisk v roku 2012 vo výške 56 435 €. ÚNSS dosiahla zisk z predaja časti dlhodobého majetku, zavádzaním začiatočných stavov organizačných zložiek členskej základne do účtovníctva a zvýšením výnosov z verejnej zbierky Biela pastelka 2012. 
Prechodné účty pasívne ÚNSS sa zvýšili v roku 2012 oproti roku 2011 o 67 576 €. Tento nárast bol spôsobený najmä preúčtovaním výnosov z poukázaných 2 % z daní z príjmu a vyššieho čistého výnosu verejnej zbierky Biela pastelka z roku 2012, ktoré budú použité v roku 2013.
2.	
Prehľad nákladov a výnosov ÚNSS

Náklady v €	Účtovné obdobie 2012	Účtovné obdobie 2011	Medziročný rozdiel	
				
50	Spotreba materiálu a energie	74 541	58 428	16 113	
51	Služby	347 567	253 459	94 108	
52	Osobné náklady	495 398	499 868	-4 470	
53	Dane a poplatky	3 365	2 878	487	
54	Ostatné náklady	8 215	8 200	15	
55	Odpisy, predaný majetok, rezervy	74 382	53 948	20 434	
56	Poskytnuté príspevky	17 448	38 229	-20 781	
Náklady celkom	1 020 916	915 010	105 906	

Najvýznamnejšou položkou nákladov sú naďalej osobné náklady (mzdy a odvody zamestnancov), tvoria takmer polovicu všetkých nákladov ÚNSS.

Výnosy v €	Účtovné obdobie 2012	Účtovné obdobie 2011	Medziročný rozdiel	
				
60	Tržby za vlastné výkony a tovar	121 830	78 234	43 596	
64	Ostatné výnosy	12 427	1 141	11 286	
65	Tržby z finančných investícií, rezervy	48 493	46 974	1 519	
66	Prijaté príspevky	540 082	341 586	198 496	
69	Dotácie	358 576	298 598	59 978	
 Výnosy celkom	1 081 408	766 533	314 875	
Výsledok hospodárenia pred zdanením	60 492	-148 477	208 969	
591	Daň z príjmov	4 008	1 848	2 160	
Výsledok hospodárenia po zdanení	56 484	-150 325	206 809	
Najvýznamnejšiu výnosovú položku prijaté príspevky v roku 2012 tvorili predovšetkým prijaté príspevky z Úradov práce, sociálnych vecí a rodiny, príspevky fyzických osôb (verejné zbierky a dary) a poukázané 2 % z daní z príjmu. Dotácie sú prostriedky na poskytovanie sociálnych služieb od VÚC, na projekty od Ministerstva práce, sociálnych vecí a rodiny SR, Ministerstva kultúry SR a Úradu vlády SR.

Podiel prijatých príspevkov a dotácií na celkových výnosoch ÚNSS stále vyjadruje vysokú závislosť ÚNSS na týchto zdrojoch, oproti roku 2011 (83,51 %) sa v roku 2012 zvýšil na 85,95 %.
Najvýznamnejšie prijaté príspevky a dotácie v roku 2012
(okrem verejných zbierok a poukázaných 2 % z daní z príjmu)
Príspevky a dary	Finančný objem (v €)	
Ministerstvo práce, sociálnych vecí a rodiny SR	55 423	
Ministerstvo kultúry SR	20 100	
Úrady práce, sociálnych vecí a rodiny	119 667	
Úrad vlády SR	22 139	
Banskobystrický samosprávny kraj	37 707	
Košický samosprávny kraj	66 110	
Bratislavský samosprávny kraj	24 895	
Nitriansky samosprávny kraj	16 596	
Prešovský samosprávny kraj	16 426	
Trenčiansky samosprávny kraj	10 160	
Trnavský samosprávny kraj	57 600	
Žilinský samosprávny kraj	33 324	
3.	Správa nezávislého audítora pre vedenie občianskeho združenia ÚNSS Bratislava

„Uskutočnil som audit pripojenej účtovnej závierky za Vaše občianske združenie za rok 2012, ktorá obsahuje súvahu zostavenú k 31. decembru 2012, výkaz ziskov a strát za rok, končiaci k uvedenému dátumu a poznámky, ktoré obsahujú prehľad významných účtovných zásad a účtovných metód a ďalšie vysvetľujúce informácie.
Zodpovednosť vedenia ÚNSS za účtovnú závierku
Vedenie občianskeho združenia je zodpovedné za zostavenie tejto účtovnej závierky, ktorá poskytuje pravdivý a verný obraz v súlade so zákonom o účtovníctve č. 431/2002 Z. z. v znení neskorších predpisov (ďalej len „zákon o účtovníctve“) a za interné kontroly, ktoré vedenie považuje za potrebné pre zostavenie účtovnej závierky, ktorá neobsahuje významné nesprávnosti, či už v dôsledku podvodu alebo chyby. 
Zodpovednosť audítora
Mojou zodpovednosťou je vyjadriť stanovisko k tejto účtovnej závierke na základe môjho auditu. Audit som vykonal v súlade s medzinárodnými audítorskými štandardmi. Podľa týchto štandardov mám dodržiavať etické požiadavky, naplánovať a vykonať audit tak, aby som získal primerané uistenie, že účtovná závierka neobsahuje významné nesprávnosti.
Súčasťou auditu je uskutočnenie postupov na získanie audítorských dôkazov            o sumách a údajoch vykázaných v účtovnej závierke. Zvolené postupy závisia od úsudku audítora, vrátane posúdenia rizík významnej nesprávnosti v účtovnej závierke, či už v dôsledku podvodu alebo chyby. Pri posudzovaní tohto rizika audítor berie do úvahy interné kontroly relevantné na zostavenie účtovnej závierky účtovnej jednotky, ktorá poskytuje pravdivý a verný obraz, aby mohol navrhnúť audítorské postupy vhodné za daných okolností, nie však na účely vyjadrenia stanoviska k účinnosti interných kontrol účtovnej jednotky. Audit ďalej zahŕňa vyhodnotenie vhodnosti použitých účtovných zásad a účtovných metód a primeranosti účtovných odhadov, ktoré urobilo vedenie, ako aj vyhodnotenie celkovej prezentácie účtovnej závierky.
Som presvedčený, že audítorské dôkazy, ktoré som získal, poskytujú dostatočný a vhodný základ pre moje audítorské stanovisko.

Stanovisko
Podľa môjho stanoviska účtovná závierka poskytuje vo všetkých významných súvislostiach pravdivý a verný obraz finančnej situácie občianskeho združenia ÚNSS Bratislava k 31. decembru 2012 a výsledku jej hospodárenia za rok končiaci k uvedenému dátumu v súlade so zákonom o účtovníctve.

meno a priezvisko audítora
číslo licencie	
podpis audítora	
dátum správy audítora	
adresa audítora		

Ďakujeme
Ďakujeme štátnej správe
•	Ministerstvo kultúry SR
•	Ministerstvo práce, sociálnych vecí a rodiny SR
•	Úrad vlády SR
Ďakujeme samospráve
•	Banskobystrický samosprávny kraj
•	Bratislavský samosprávny kraj
•	Košický samosprávny kraj
•	Nitriansky samosprávny kraj
•	Prešovský samosprávny kraj
•	Trenčiansky samosprávny kraj
•	Trnavský samosprávny kraj
•	Žilinský samosprávny kraj
Ďakujeme spolupracovníkom a podporovateľom
•	CEZAP - Podporné centrum pre zrakovo postihnutých študentov UK v BA 
•	dakujeme.sk
•	darujme.sk
•	Dom farieb
•	Eset
•	Európska komisia
•	Európska únia nevidiacich
•	Európsky sociálny fond
•	In Form Slovakia
•	Husquarna Slovensko 
•	LIONS CLUB Žilina
•	Microsoft Slovakia
•	Nafta
•	Nadácia J & T
•	Nadácia Orange
•	Nadácia otvorenej spoločnosti
•	Nadácia Pontis
•	Nadácia Slovenskej sporiteľne
•	Nadácia SPP
•	Nadácia VÚB
•	Policajný zbor SR
•	SAAIC – Národná agentúra programu celoživotného vzdelávania
•	Siemens
•	Slovenská humanitná rada
•	Slovenská knižnica pre nevidiacich M. Hrebendu
•	Slovenské národné divadlo
•	Sociálna implementačná agentúra
•	Svetová únia nevidiacich
•	Tyflocomp
Ďakujeme všetkým priaznivcom, podporovateľom a individuálnym darcom. 
Ďakujeme Miroslavovi Stochovi a Štefanovi Seneckému za peňažný dar na kúpu prístroja Plusoptix. 
Ďakujeme partnerom verejnej zbierky Biela pastelka
Hlavní partneri
•	Novartis
•	Rozhlas a televízia Slovensko
•	Volksbank Slovensko

Mobilní partneri
•	Orange Slovensko
•	Telefónica Slovakia
•	Slovak Telekom
Strategický partner
•	StarmediaCo.
Mediálni partneri
•	Azet.sk
•	bigmedia
•	JCDecaux
•	Jemné melódie
•	Lotos Plus
•	regionPRESS
•	Ringier Axel Springer
Partneri
•	DHL
•	Model Obaly
•	Visual Communication
•	new one production
•	ŽSR
•	Železničná spoločnosť Slovensko
•	Zľavomat.sk
•	Eurobooks
•	Slovenská autobusová doprava Zvolen
Ďakujeme za právnu pomoc 
•	bnt
•	Kinstellar
•	Škubla & partneri
Ďakujeme podporovateľom Výcvikovej školy pre vodiacich psov
•	bigmedia
•	Bratislavské noviny
•	Bratislavský kuriér
•	DPD – Direct Parcel Distribution SK
•	Derek Freeman Scholarship
•	Euroben
•	IBM Slovensko
•	Individuálni darcovia portálu Dobrá krajina Nadácie Pontis
•	Karloveské noviny
•	Komunitná nadácia Bratislava
•	Letenky.sk (CK MALKO POLO)
•	Magazín Pes a mačka
•	Ministerstvo práce, sociálnych vecí a rodiny Slovenskej republiky
•	Nadácia Slovenskej sporiteľne
•	Petržalské noviny
•	Prologis
•	Pharmacopola
•	Prvá stavebná sporiteľňa
•	Račianske noviny
•	Royal Canin
•	UniCredit Leasing Slovakia(UniCredit  Broker)
•	Úrad vlády Slovenskej republiky
•	Vianočný bazár chalaňov
Adoptívni rodičia (projekt Adopcia, viac na www.guidedog.unss.sk)
Darcovia 2%
Za dlhoročnú podporu a spoluprácu tiež ďakujeme:
•	Lions Club Bratislava Pressburg
•	Lions Club Bratislava Istropolis
•	AHAvet

Autori (v abecednom poradí)
Marián Horanič
Katarína Kubišová
Branislav Mamojka
Milan Měchura
Ladislav Pasiar
Ivana Potočňáková
Simona Šípová
Jarmila Virágová
Tatiana Winterová
Josef Zbranek

Fotografie: archív ÚNSS
Fotografia na obálke: 
Blanka Mináriková – Kroky; fotografia bola zapojená do súťaže Cesta svetla

Zodpovedá zásadám jasnej tlače.

Únia nevidiacich
a slabozrakých Slovenska
Slovak Blind and Partially Sighted Union
Sekulská 1, 842 50  Bratislava
Slovak Republic
Tel: 02/ 69 20 34 20
Fax: 02/ 69 20 34 47
Ičo: 00683876
E-mail: unss@unss.sk
Web: www.unss.sk